《顶山栗》
宋代·王伯广

黄篱抱中实，紫苞发外彩。
寄踪蜂窠垂，藏头蝟皮隘。
讵堪鼯鼠窃，更复猿猱采。
心怜使民畏，时须徇儿爱。
荆山破金璞，骊珠掩微颣。
缜密文自保，滋味身乃碎。
筠笼贡厥珍，不在柤梨外。
罗笾加其仪，顾与菱芡对。
易饱屏膏肉，余功益肝肺。
悬风当令坚，致湿忍使败。
晋地枣非偶，宣城蜜佳配。
谁知麝香囊，可居天下最。

作者简介：平江路常熟人，字师德。高宗绍兴十二年进士。授湖州德清县尉，又试教官，授温州教授。工诗，与张孝祥友善。卒年五十。有《听雨集》。